CELEX: 32021D0762
Language: sl
Date: 2021-05-06 00:00:00
Title: Izvedbeni sklep Komisije (EU) 2021/762 z dne 6. maja 2021 o podaljšanju ukrepa, ki ga je sprejel irski urad za kmetijstvo, prehrano in ribištvo za dostopnost na trgu in uporabo biocidnih proizvodov, ki vsebujejo propan-2-ol, kot proizvodov za človekovo osebno higieno, v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2021) 3127) (Besedilo v angleškem jeziku je edino verodostojno)

10.5.2021   
               
               
                  SL
               
               
                  Uradni list Evropske unije
               
               
                  L 162/50
               
            
         IZVEDBENI SKLEP KOMISIJE (EU) 2021/762
         z dne 6. maja 2021
         o podaljšanju ukrepa, ki ga je sprejel irski urad za kmetijstvo, prehrano in ribištvo za dostopnost na trgu in uporabo biocidnih proizvodov, ki vsebujejo propan-2-ol, kot proizvodov za človekovo osebno higieno, v skladu s členom 55(1) Uredbe (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2021) 3127)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe,
         ob upoštevanju naslednjega:
         
                     (1)
                  
                  
                     Irski urad za kmetijstvo, prehrano in ribištvo (v nadaljnjem besedilu: pristojni organ) je 18. septembra 2020 v skladu s prvim pododstavkom člena 55(1) Uredbe (EU) št. 528/2012 sprejel odločitev, da dovoli dostopnost na trgu in uporabo biocidnih proizvodov, ki vsebujejo propan-2-ol, kot proizvodov za človekovo osebno higieno do 16. marca 2021 (v nadaljnjem besedilu: ukrep). Pristojni organ je v skladu z drugim pododstavkom člena 55(1) navedene uredbe Komisijo in pristojne organe drugih držav članic obvestil o tem ukrepu in razlogih zanj.
                  
               
                     (2)
                  
                  
                     Glede na informacije, ki jih je predložil pristojni organ, je bil ukrep potreben zaradi varovanja javnega zdravja. Svetovna zdravstvena organizacija (SZO) kot alternativo umivanju rok z milom in vodo priporoča uporabo razkužil za roke na osnovi alkohola kot preventivni ukrep proti širjenju COVID-19.
                  
               
                     (3)
                  
                  
                     Formulacija na osnovi propan-2-ola, ki jo priporoča SZO, vsebuje propan-2-ol kot aktivno snov. Propan-2-ol je odobren za uporabo v biocidnih proizvodih vrste proizvodov 1 (človekova osebna higiena), kot je opredeljena v Prilogi V k Uredbi (EU) št. 528/2012.
                  
               
                     (4)
                  
                  
                     Od izbruha pandemije COVID-19 je povpraševanje po razkužilih na Irskem izjemno veliko, kar je povzročilo neprimerljivo pomanjkanje ponudbe takih proizvodov na irskem trgu. COVID-19 resno ogroža javno zdravje na Irskem, zato je zadostna količina razkužil ključna za obvladovanje njegovega širjenja.
                  
               
                     (5)
                  
                  
                     V skladu s pogoji ukrepa morajo podjetja, ki nameravajo omogočiti dostopnost takih proizvodov na trgu, predložiti specifične informacije o njih pristojnemu organu, ki se odloči, ali bo izdal dovoljenje za dostopnost proizvodov na trgu.
                  
               
                     (6)
                  
                  
                     Komisija je 5. februarja 2021 prejela utemeljeno zahtevo pristojnega organa, da se dovoli podaljšanje ukrepa v skladu s tretjim pododstavkom člena 55(1) Uredbe (EU) št. 528/2012. Zahteva je bila vložena na podlagi pomislekov, da bi lahko COVID-19 po 16. marcu 2021 ogrozil javno zdravje, in ob upoštevanju, da je odobritev dodatnih razkužil na trgu ključna za obvladovanje nevarnosti, ki jo pomeni COVID-19.
                  
               
                     (7)
                  
                  
                     Po navedbah pristojnega organa je povpraševanje po razkužilih za človekovo osebno higieno še vedno izjemno visoko zaradi nadaljnjih primerov okužb z navedenim virusom na Irskem.
                  
               
                     (8)
                  
                  
                     Pristojni organ je spodbudil vsa podjetja, ki so v okviru ukrepa omogočila dostopnost svojih proizvodov na trgu, naj čim prej zaprosijo za redno odobritev proizvoda ter tako čim bolj zmanjšajo vrzeli pri trženju proizvodov. Nekatera podjetja so zaprosila za nacionalno odobritev svojih proizvodov. Vendar je za oceno vlog potrebno daljše časovno obdobje.
                  
               
                     (9)
                  
                  
                     Ker COVID-19 še naprej ogroža javno zdravje in take nevarnosti na Irskem ni mogoče ustrezno obvladati brez odobritve dodatnih razkužil na trgu, je primerno pristojnemu organu dovoliti podaljšanje ukrepa.
                  
               
                     (10)
                  
                  
                     Ker je ukrep prenehal veljati 17. marca 2021, bi moral imeti ta sklep retroaktivni učinek.
                  
               
                     (11)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Irski urad za kmetijstvo, prehrano in ribištvo lahko podaljša dovoljenje za dostopnost na trgu in uporabo biocidnih proizvodov, ki vsebujejo propan-2-ol, kot proizvodov za človekovo osebno higieno do 18. septembra 2022.
         
         
            Člen 2
            Ta sklep je naslovljen na irski urad za kmetijstvo, prehrano in ribištvo.
            Uporablja se od 17. marca 2021.
         
         
            V Bruslju, 6. maja 2021
            
               
                  Za Komisijo
               
               Stela KIRIAKIDES
               
                  članica Komisije
               
            
         
         
            (1)  UL L 167, 27.6.2012, str. 1.